
Dovoljno mi je što je Svevišnji Allah zabranio kamatu, i klonim se Njegove zabrane, ali bih želio znati zbog čega je ***[kamata](https://pitajucene.com/search/kamat/questions/ "Pretraži pitanja o kamati")*** zabranjena?


* 
* 
* 
* 
* 
* 
* 

 
Zbog čega je kamata zabranjena?

***[Islam](https://pitajucene.com/search/islam/questions/ "Pretraži pitanja o Islamu")*** kao savršen koncept ljudskog života uspostavio je idealne propise, koji čovječanstvu garantiraju uspjeh na ovom i budućem svijetu. Ti se propisi ogledaju u naredbama i zabranama. Uzvišeni Allah zabranio je sve što šteti u pogledu vjere, tijela, imetka, razuma i porodice. Čitajući ***[Kur’an](https://pitajucene.com/search/Kur%5C%27an/questions/ "Pretraži pitanja o Kur\'anu")***, ***[hadis](https://pitajucene.com/search/Hadis/questions/ "Pretraži pitanja o hadisima")*** i izjave islamskih učenjaka, nalazimo da je ***[kamata](https://pitajucene.com/search/kamat/questions/ "Pretraži pitanja o kamati")*** jedan od najvećih grijeha.


Pravi povod zabrane zna samo Svevišnji Allah. Međutim, kada se govori o povodima zabrane kamate, može se spomenuti  nekoliko sekundarnih povoda: prvo, poslovanje uz kamatu velika je nepravda, naročito kada se radi o dugovima ili kreditima. Naime, čovjek, naprimjer, nekome pozajmi određeni iznos i zbog te pozajmice očekuje da mu se vrati više nego što je pozajmio, a time zajmodavac čini nepravdu i bespravno uzima zajmoprimčev ***[imetak](https://pitajucene.com/search/imetak/questions/ "Pretraži pitanja o imetku")*** bez imalo uloženog truda zarađujući određeni iznos imetka, ali i vraćajući svoj kapital. I u tome se ogleda razlika između kamate i trgovine: u trgovini postoji mogućnost zarade i gubitka, dok u kamati nema mogućnosti gubitka, dobit je zagarantirana.


Po islamskom učenju, imetak sam po sebi ne proizvodi novi imetak, već se do novog kapitala dolazi ulaganjem postojećeg i ulaganjem truda; drugo, poslovanje uz kamatu uzrokuje lijenost kod ljudi, jer onaj ko zagarantirano uzima dobit nema potrebe razmišljati o radu, proizvodnji i napretku, već jednostavno živi klasičnim parazitskim životom; treće, korist od poslovanja uz kamatu ima samo jedna strana, dok u trgovini ili tvornici, naprimjer, korist ima više ljudi; četvrto, takvo poslovanje narušava međuljudske odnose u društvu i ima za rezultat to da jedna skupina ljudi drži monopol nad drugim ljudima, što neminovno vodi u zavist, mržnju i formiranje različitih slojeva ljudi koji su u konstantnom neprijateljstvu; peto, kamata narušava čovjekov ***[moral](https://pitajucene.com/search/moral/questions/ "Pretraži pitanja o moralu")*** i čini ga nečovjekom. Jedan od primarnih ciljeva islamskog učenja jeste jačanje ljubavi i samilosti u muslimanskom društvu, a čovjek koji uzimanjem kamate pljačka imetak drugog muslimana ne samo da ne može biti samilostan prema njemu već ga gleda kao žrtvu koju treba progutati; šesto, u kamatnim sistemima jaki uništavaju slabe, veliki male, bogati siromašne…, tim prije jer osnovni cilj kamate jeste otežati drugom, slabom čovjeku i uništiti ga, a Allah najbolje zna.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


